ଭୁବନେଶ୍ୱର, ଅଗଷ୍ଟ ୨୨ (ଲୋକାଲ ୱାୟାର) : ଚଳିତ ମାସ ଖରିଫ ଚାଷ ନିମନ୍ତେ ଅଧିକ ୟୁରିଆ ସାର ଆବଶ୍ୟକ ପଡୁଥିବାରୁ, ଅଧିକ ୟୁରିଆ ଯୋଗଇବା ପାଇଁ ସରକାର ପଦକ୍ଷେପ ନେଉଛନ୍ତି ବୋଲି ରାଜ୍ୟ ଯୋଗାଣ ମନ୍ତ୍ରୀ ରଣେନ୍ଦ୍ର ପ୍ରତାପ ସ୍ୱାଇଁ ଶନିବାର ଟ୍ୱିଟ୍ କରି କହିଛନ୍ତି।
ମନ୍ତ୍ରୀ କହିଛନ୍ତି, ଓଡିଶାରେ ମାର୍କଫେଡ୍ ୩୧ ଜୁଲାଇ ୨୦୨୦ ସୁଦ୍ଧା ଧାର୍ୟ୍ୟ ଲକ୍ଷ୍ୟ ୧ ଲକ୍ଷ ୫୦ ହଜାର ଟନ୍ ୟୁରିଆ ସାର ପ୍ରାପ୍ତ ହେବା ଓ ଏହାକୁ ବିକ୍ରୟ କେନ୍ଦ୍ରରେ ପହଞ୍ଚାଇବା ବଦଳରେ ୧ ଲକ୍ଷ ୫ ହଜାର ୬୬୨ ମେଟ୍ରିକ୍ ଟନ୍ ପ୍ରାପ୍ତ ହୋଇଥିଲା ।
ଚଳିତ ବର୍ଷ ଅଦ୍ୟାବଧି ମାର୍କଫେଡ୍ ପକ୍ଷରୁ ୩୦ଟି ଜିଲ୍ଲାର ୨ ହଜାର ୮୧ଟି ପ୍ୟାକସ୍ ବା ଲାମ୍ପସକୁ ୧ ଲକ୍ଷ ୧୭ ହଜାର ୫୫୦ ମେଟ୍ରିକ୍ ଟନ୍ ୟୁରିଆ ସାର ରାଜ୍ୟକୁ ଯୋଗାଇ ଦିଆଯାଇଛି ।
ଗତବର୍ଷ ଅଗଷ୍ଟ ୩୧ ତାରିଖ ସୁଦ୍ଧା ୧ ଲକ୍ଷ ୪୨ ହଜାର ୫୩୭ ମେଟ୍ରିକ୍ ଟନ୍ ଏବଂ ସେପ୍ଟେମ୍ୱର ୩୦ ତାରିଖ ସୁଦ୍ଧା ୧ ଲକ୍ଷ ୬୭ ହଜାର ୮୪୪ ମେଟ୍ରିକ୍ ଟନ୍ ୟୁରିଆ ସାର ମାର୍କଫେଡକୁ ଦିଆଯାଇଥିଲା ।
ଅଗଷ୍ଟ ମାସରେ ଖରିଫ ଚାଷ ନିମନ୍ତେ ଅଧିକ ୟୁରିଆ ଆବଶ୍ୟକତା ପଡୁଥିବାରୁ, ଅଧିକ ୟୁରିଆ ସାର ଯୋଗାଇ ଦେବା ନିମନ୍ତେ ସରକାର ତୁରନ୍ତ ପଦ କ୍ଷେପ ନେଇଛନ୍ତି ।
